สั่งเข้มนิคมอุตสาหกรรมทั่วประเทศ ติดตามสถานการณ์น้ำท่วม
นายวีริศ อัมระปาล ผู้ว่าการการนิคมอุตสาหกรรมแห่งประเทศไทย หรือ กนอ. เปิดเผยว่า สั่งการให้ทุกนิคมอุตสาหกรรมทั่วประเทศ ติดตามข้อมูลสถานการณ์น้ำในพื้นที่รับผิดชอบของตนเองอย่างใกล้ชิด รวมถึงติดตามข้อมูลพยากรณ์อากาศในพื้นที่แบบละเอียด ข้อมูลปริมาณน้ำที่ปล่อยออกจากเขื่อนและข้อมูลระดับน้ำทะเลหนุนบริเวณใกล้เคียงนิคมอุตสาหกรรม เพื่อช่วยเฝ้าระวังน้ำท่วมฉับพลันได้อย่างมีประสิทธิภาพ ขณะเดียวกันขอให้เร่งขุดลอกคูคลองทางระบายน้ำ รวมถึงร่วมมือกับชุมชนในการขุดลอกคูคลองทางระบายน้ำโดยรอบของนิคมอุตสาหกรรมด้วย ขณะนี้ได้สั่งการให้นิคมอุตสาหกรรมในพื้นที่จังหวัดพระนครศรีอยุธยา 3 แห่งคือ บางปะอิน บ้านหว้าและนครหลวง เฝ้าระวังสถานการณ์น้ำอย่างใกล้ชิด ซึ่งปัจจุบันอยู่ในสภาวะปกติ มีการขุดลอกคูคลองรอบนิคมฯ สำรวจและเสริมความมั่นคงแข็งแรงของคันดินป้องกันน้ำท่วม เตรียมความพร้อมระบบป้องกันน้ำท่วม เครื่องสูบน้ำระบายน้ำและเครื่องจักรอุปกรณ์ จัดหาเครื่องสูบน้ำสำรอง เครื่องกำเนิดไฟฟ้า น้ำมันเชื้อเพลิง กระสอบทรายและอุปกรณ์ต่างๆ ให้พร้อมใช้งาน พร้อมทั้งติดตามข้อมูล ข่าวสาร และพยากรณ์อากาศของกรมอุตุนิยมวิทยาอย่างต่อเนื่อง บูรณการความร่วมมือกับหน่วยงานต่างๆ เพื่อรองรับสถานการณ์ฉุกเฉินได้อย่างมีประสิทธิภาพนอกจากนี้ กนอ.ยังติดตามเฝ้าระวังสถานการณ์น้ำที่นิคมอุตสาหกรรมบางปู จังหวัดสมุทรปราการ และนิคมอุตสาหกรรมอมตะซิตี้ จังหวัดชลบุรี โดยได้ปรับปรุงระบบป้องกันอุทกภัย และเตรียมแผนการรับมือแล้ว เช่นนิคมฯบางปูอยู่ในพื้นที่ลุ่มต่ำ จึงเตรียมแนวทางการดำเนินการเร่งด่วน ได้แก่ การเตรียมเครื่องสูบน้ำให้พร้อมใช้งาน พร้อมทั้งขอสนับสนุนเครื่องสูบน้ำเพิ่มเติมจากจังหวัดสมุทรปราการ ติดตั้งคันกั้นน้ำบริเวณถนนพัฒนา 1 ยาว 1,370 เมตร เสริมคันดินบริเวณด้านทิศเหนือ 60-80 ซม. ยาว 285 เมตร ขุดลอกรางระบายน้ำที่มีขยะและตะกอนสะสม และประสานหน่วยงานปกครองส่วนท้องถิ่นเพิ่มประสิทธิภาพการระบายน้ำคลองต่างๆ รอบนิคมฯ ขณะที่นิคมอุตสาหกรรมอมตะซิตี้ สถานการณ์ภาพรวมยังคงปกติ นอกจากนี้ ยังเฝ้าระวังนิคมอุตสาหกรรมในพื้นที่กรุงเทพมหานครคือ นิคมฯลาดกระบัง / บางชันและเพิ่มเติมในจังหวัดสมุทรปราการคือ นิคมฯบางพลี / นิคมฯเวลโกร์ลที่จังหวัดฉะเชิงเทรา /และที่นิคมแหลมฉบัง จังหวัดชลบุรี อย่างไรตาม เบื้องต้นได้ประสานงานกับทางผู้ประกอบการอย่างใกล้ชิด รวมถึงจัดตั้งวอร์รูมเพื่อติดตามสถานการณ์น้ำของนิคมฯทั่วประเทศตลอด 24 ชั่วโมง